Ni̱ xli̱­maka̱s quilh­ta­macú Jesús ca̱ta­si­yu­nipá xta­ma̱­kalh­ta­huaké̱n nac xquilhtú̱n xapu­punú Tibe­rias.
Acxni̱ ca̱ta­si­yú­nilh chiné qui̱­táx­tulh:
Luu mac­xtum xta­hui­lá̱­nalh Simón Pedro chu Tomás hua̱nti̱ xta­li̱­ma̱­pa̱­cu­hui̱y Gemelo,
xa̱hua Nata­nael xalac Caná xmu­ni­cipio Gali­lea,
chu xcamán Zebedeo,
xa̱hua a̱cha̱tiy li̱túm xta­ma̱­kalh­ta­huaké̱n Jesús.
Simón Pedro ca̱huá­nilh xa̱maka­pi­tzí̱n:
—Aquit cámaj cha­kanán.
—Pus para pímpa̱t aquinín nac­ca̱­ta̱aná̱n —takálh­ti̱lh xa̱maka­pi­tzí̱n.
La̱li̱­huán tatá­ju̱lh nac barco y táalh.
Pero la̱ta tan­tas­caca tacha­ká­nalh ni̱túcu tachí­palh.
Acxni̱ aya cxka­ka­ti̱­lhayá a̱má ca̱tzi̱sní,
Jesús ca̱ta­si­yú­nilh nac xquilhtú̱n chú­chut,
pero cumu ni̱ naj luu li̱huana̱ xta­ca­tzi̱y a̱ma̱ko̱lh tama̱­kalh­ta­huaké̱n ni̱ tala­ká­pasli para huá Jesús.
Xlá chiné ca̱ka­lhás­quilh:
—Lac­chix­cu­huí̱n,
¿pi̱ tlak chi­pátit squi̱ti?
—Ni̱túcu cchi­páhu —takalh­tí̱­nalh xlacán.
—Pus cama­ca­pítit min­tza̱lhcán nac xpek­stácat barco y chuná la̱n nachi­pa­yá̱tit.
Xlacán chuná tat­lá­hualh la̱ta ca̱hua­ní­calh,
y luu lhúhua squi̱ti tachí­palh,
hasta niaj lay xta­ma̱­cutuy xtza̱lhcán nac chú­chut.
Y amá xdis­cí­pulo Jesús hua̱nti̱ luu xpa̱x­qui̱y xlá cátzi̱lh hua̱nti̱ xca̱­ta̱­chu­hui̱­nani̱t y chiné huá­nilh Pedro:
—¡Tamá hua̱nti̱ quin­ca̱­ta̱­chu­hui̱­naná̱n huá Quim­pu̱­chi­nacán!
Acxni̱ káx­matli Pedro pi̱ huá Quim­pu̱­chi­nacán,
xlá la̱li̱­huán lha­ká̱­nalh porque xta­lak­xtu­nuni̱t,
lhkén alh nac chú­chut tzú­culh xqui­hua̱tnán la̱qui̱ nalak­chá̱n antaní xya̱chá Jesús.
Ma̱x cumu aktum ciento metro la̱ta xli̱­la­ka­mákat hasta nac xquilhtú̱n antaní xta­hui­la̱­nanchá,
y xa̱maka­pi­tzí̱n dis­cí­pulos laka­siyu xta­sa­ka­li̱­mi­má̱­nalh xtza̱lhcán porque la̱n xta­ju̱ma squi̱ti y chu­na­tiyá xta­ta­ju̱­má̱­nalh nac barco hasta talí̱­cha̱lh nac xquilhtú̱n.
Acxni̱ xlacán tácha̱lh nac xquilhtú̱n taúcxilhli pi̱ xma̱lh­cu­yuni̱t y cxpu­puma tantum squi̱ti y na̱ antá xuí mactum cax­ti­lá̱n­chahu.
Jesús chiné ca̱huá­nilh:
—Caca̱­li̱­tátit ca̱na caj tan­cli̱t squi̱ti hua̱ntu̱ a̱cu chi­pátit hui­xinín.
Simón Pedro la̱li̱­huán taju̱pá nac barco y saka­cú­tulh a̱má tza̱lh hasta nac xquilhtú̱n chú­chut,
hua̱k lac­lanca squi̱ti hasta aktum ciento a̱ti̱pu­xa­ma­cu̱­tutu,
pero ma̱squi luu lhu̱hua squi̱ti xuani̱t,
a̱má tza̱lh ni̱ tala­cáx­ti̱tli.
—¡Cala­ca­pa­látit,
uú catátit hua̱­ya­ná̱tit!
—ca̱huá­nilh Jesús.
Y ni̱para cha̱tum xdis­cí­pulo xka­lhás­quilh para tícu xuani̱t a̱má chixcú,
porque xlacán xta­ca­tzi̱y pi̱ xli̱­ca̱na huá Quim­pu̱­chi­nacán.
Jesús tala­ca­tzú­hui̱lh nac lhcúya̱t,
tíyalh a̱má cax­ti­lá̱n­chahu y ca̱má̱x­qui̱lh la̱qui̱ nata­huay,
y na̱chuna li̱túm ca̱má̱x­qui̱lh a̱má squi̱ti.
Chuná u̱má xli̱­mak­tutu ca̱ta­si­yú­nilh Jesús xta­ma̱­kalh­ta­huaké̱n hasta la̱ta tila­cas­ta­cuánalh nac ca̱li̱ní̱n.
Acxni̱ chú tahua̱­yan­ko̱lh,
Jesús kalhás­quilh Simón Pedro:
—Simón xka­huasa Juan,
¿xli̱­ca̱na quim­pa̱x­qui̱ya ni̱ xachuná la̱ eé xa̱maka­pi­tzí̱n quin­ta­pa̱x­qui̱y?
Pedro kálh­ti̱lh:
—Quim­pu̱­chi­nacán,
huix catzi̱ya pi̱ cpa̱x­qui̱yá̱n.
Jesús huá­nilh:
—Pus caca̱­mak­tá­kalhti hua̱nti̱ aquit cca̱­li̱­ma̱xtuy cumu la̱ lactzu̱ qui­bor­regos.
Xli̱­maktiy kalhas­quimpá:
—Simón xka­huasa Juan,
¿luu xli̱­ca̱na chi̱nchú quim­pa̱x­qui̱ya?
Xlá kálh­ti̱lh:
—Quim­pu̱­chiná,
huix catzi̱ya pi̱ xli̱­ca̱na aquit cpa̱x­qui̱yá̱n y ni̱ caj cli̱­hua­nimá̱n.
Xlá hua­nipá:
—Pus caca̱­mak­tá­kalhti qui­bor­regos.
Xli̱­mak­tutu hua­nipá:
—Simón xka­huasa Juan,
¿xli̱­ca̱na chi̱nchú quim­pa̱x­qui̱ya?
Pedro luu snún li̱púhua porque aya xli̱­mak­tutu la̱ta xka­lhas­quima para luu xli̱­ca̱na xpa̱x­qui̱y,
xlá chiné huá­nilh:
—Quim­pu̱­chiná,
huix hua̱k catzi̱ya y luu sta­lanca catzi̱ya pi̱ aquit cpa̱x­qui̱yá̱n.
Jesús hua­nipá:
—Para xli̱­ca̱na la̱ qui­hua­niya,
pus luu li̱huana̱ caca̱­mak­tá­kalhti qui­bor­regos.
Xli̱­ca̱na laca­tancs cuaniyá̱n,
pi̱ acxni̱ huix kahua­sacú xuani̱ta luu ma̱n li̱huana̱ xta­ca̱x­ta̱­yaya xpina anta­nícu huix xlac­pu­huana y ni̱ti̱ xli̱­hua­niyá̱n,
pero acxni̱ nako̱­luna chú ma̱n nachexa mimacán y tunu hua̱nti̱ nama̱­lha­ke̱yá̱n y nale̱ná̱n anta­nícu huix ni̱ pim­pu­tuna.
Acxni̱ chuná huá­nilh eé tachu­huí̱n,
xlá luu laca­tancs xuani­putún la̱ta lácu Pedro xámaj ni̱y caj xpa̱­la­cata Jesús y chuná nali̱­la­ka­chix­cu­hui̱y Dios,
y na̱chuná xámaj li̱ma̱­siyuy pi̱ xli̱­ca̱na xli̱­pa̱­huán.
Y acxni̱ chuná hua­ni­ko̱lh chiné hua­nipá:
—Huix anka­lhi̱ná caquis­ta̱­lani y caqui­li̱­pá̱­huanti.
Acxni̱ xtat­la̱­hua­má̱­nalh Pedro tala­kás­pitli y úcxilhli pi̱ na̱ xca̱s­ta̱­la­ni­ti̱­lhay a̱má xta­ma̱­kalh­ta­huaké̱n Jesús hua̱nti̱ luu xpa̱x­qui̱y,
hua­tiyá a̱má xdis­cí­pulo hua̱nti̱ lac­xtum xtá̱hui nac xpa̱xtú̱n acxni̱ a̱huatá tica̱­ta̱­huá̱­yalh xapós­toles,
xlá chiné tika­lhás­quilh:
“Quim­pu̱­chi­nacán,
¿xatícu cahuá amá̱n liak­ska­hui­naná̱n?”
Y Pedro kalhás­quilh Jesús:
—Quim­pu̱­chi­nacán,
chi̱nchú xlá eé ¿lácu ámaj ni̱y?
¿Túcu xlá naok­spulay?
Jesús huá­nilh:
—Para aquit xac­la­cás­quilh cala­tá­ma̱lh xas­tacná hasta acxni̱ aquit nac­mim­paray,
tamá huix ni̱ min­cuenta;
hua­tiyá huix pi̱ caquis­ta̱­lani y caqui­li̱­pá̱­huanti.
Amá quilh­ta­macú,
lhu̱hua hua̱nti̱ xta­li̱­pa̱­hua­ni̱ttá Jesús tzú­culh tama̱akpun­tumi̱y a̱má tachu­huí̱n xla­cata pi̱ a̱má xdis­cí­pulo ne̱cxni catí­ni̱lh.
Pero Jesús ni̱ huá para ni̱ catí­ni̱lh,
huata xlá chiné huá:
“Para aquit xac­la­cás­quilh cala­tá­ma̱lh xas­tacná hasta acxni̱ aquit nac­mim­paray,
tamá huix ni̱ min­cuenta.”
Pus aquit a̱má xdis­cí­pulo Jesús hua̱nti̱ xpu­huancán pi̱ ni̱ catí­ni̱lh,
y na̱ aquit ctzokni̱t eé libro hua̱ntu̱ hui­xinín li̱kalh­ta­hua­kátit,
y chuná laca­tancs cli̱­chu­hui̱nán hua̱ntu̱ aquit ma̱n cuc­xilhni̱t nac xla­táma̱t Jesús.
Xa̱huachí aquit sta­lanca cca­tzi̱y pi̱ xli̱­ca̱na hua̱ntu̱ cuan y ni̱tu̱ cak­sa­ni̱­nama.
Luu lhu̱hua lac­lanca li̱cá̱cni̱t ta­scújut hua̱ntu̱ tit­la­huani̱t Jesús pero ni̱ hua̱k ca̱tzok­cani̱t,
pero para hua̱k xtá­tzokli la̱ta kam­pa̱­tunu,
clac­pu­huán pi̱ hasta ma̱x ni̱ anán anta­nícu xuilí̱ca nac ca̱quilh­ta­macú a̱má la̱ta xli̱­lhu̱hua li̱bros hua̱ntu̱ xca̱­tzók­calh.